CELEX: 52019PC0273
Language: ro
Date: 2019-06-06
Title: Propunere de DECIZIE A CONSILIULUI privind poziția care urmează să fie luată în numele Uniunii Europene în cadrul celei de a 83-a reuniuni plenare a Grupului de state împotriva corupției (GRECO) în ceea ce privește participarea Uniunii Europene la GRECO în calitate de observator

COMISIA EUROPEANĂ
            Bruxelles, 6.6.2019
            COM(2019) 273 final
            2019/0135(NLE)
            Propunere de
            DECIZIE A CONSILIULUI
            privind poziția care urmează să fie luată în numele Uniunii Europene în cadrul celei de a 83-a reuniuni plenare a Grupului de state împotriva corupției (GRECO) în ceea ce privește participarea Uniunii Europene la GRECO în calitate de observator
            
               
         
         
            
               EXPUNERE DE MOTIVE
            
            
               1.OBIECTUL PROPUNERII
            
            
               Prezenta propunere se referă la decizia de stabilire a poziției care urmează să fie luată în numele Uniunii Europene în cadrul Grupului de state împotriva corupției (GRECO) în legătură cu adoptarea preconizată a unei decizii privind statutul de observator al Uniunii Europene.
            
            
               2.CONTEXTUL PROPUNERII
            
            
               GRECO a fost înființat în 1999 de Consiliul Europei pentru a monitoriza respectarea de către state a standardelor anticorupție prevăzute în Convenția penală privind corupția și în Convenția civilă asupra corupției. Obiectivul GRECO este de a îmbunătăți capacitatea membrilor săi în vederea combaterii corupției, prin monitorizarea respectării de către aceștia a standardelor anticorupție ale Consiliului Europei, printr-un proces dinamic de evaluare reciprocă și prin intermediul presiunii inter pares. Acesta contribuie, prin intermediul unui sistem de evaluări, la identificarea deficiențelor politicilor naționale de combatere a corupției, încurajând reformele necesare legislative, instituționale și privind practicile.
            
            
               În prezent, GRECO are 49 de membri cu drepturi depline
                  1
                și 10 observatori
                  2
               .
            
            
               Participarea UE la GRECO a constituit o prioritate pentru cooperarea dintre Uniunea Europeană și Consiliul Europei. Deși UE a cooperat cu Consiliul Europei pe baza unui memorandum de înțelegere convenit în 2007
                  3
               , GRECO este unul dintre puținele organisme ale Consiliului Europei cu care UE nu are un cadru juridic specific de cooperare. UE nu este prezentă la reuniunile GRECO și, prin urmare, oportunitățile de a schimba opinii cu GRECO și cu membrii săi și de a coopera în chestiuni de interes comun în domeniul statului de drept și al luptei împotriva corupției sunt foarte limitate. 
            
            
               
                  În 2011, Comisia a stabilit principalele obiective ale unei cooperării consolidate între UE și GRECO și a analizat modalitățile posibile prin care UE poate participa la activitățile GRECO și beneficiile pe care le-ar aduce această participare
                     4
                  . În 2012 a urmat o comunicare a Comisiei
                     5
                   care stabilește o abordare în două etape pentru aderarea UE la GRECO, care presupune statutul de participant deplin 
                     6
                  într-o primă etapă și statutul de membru cu drepturi depline într-o a doua etapă. 
               
            
            
               Parlamentul European și-a exprimat sprijinul permanent pentru participarea UE la GRECO, prin numeroase rapoarte și rezoluții, cum ar fi rezoluția din 2016 privind combaterea corupției și acțiunile ulterioare rezoluției din 2015 referitoare la criminalitatea organizată, la corupție și la spălarea banilor, precum și în cadrul unei dezbateri în plen în 2018.
            
            
               
                  La 20 martie 2019, directorul executiv al GRECO a trimis o scrisoare Președinției Consiliului, sugerând ca aceasta să analizeze posibilitatea ca UE să devină observator în cadrul GRECO. Statutul de observator i-ar permite UE să participe la reuniunile GRECO și să aibă acces la toate documentele discutate. În calitate de observator, UE nu ar avea drept de vot, nu ar trebui să facă obiectul unei evaluări, nu ar adopta o poziție oficială în cadrul proceselor de evaluare și nu ar participa la misiuni de evaluare. Nu se solicită contribuție financiară din partea observatorilor. Trebuie remarcat faptul că normele sunt aceleași pentru toți observatorii.
               
            
            
               În temeiul articolului 220 din TFUE, Uniunea stabilește orice formă de cooperare utilă cu organismele Organizației Națiunilor Unite și cu instituțiile sale specializate, cu Consiliul Europei, cu Organizația pentru Securitate și Cooperare în Europa și cu Organizația pentru Cooperare și Dezvoltare Economică. Responsabilitatea de a pune în aplicare dispozițiile acestui articol revine Înaltului Reprezentant al Uniunii pentru afaceri externe și politica de securitate și Comisiei. Comisia a informat oficial Parlamentul European și Consiliul cu privire la intenția sa de a solicita statutul de observator în cadrul GRECO pentru Uniunea Europeană. Consiliul și-a exprimat sprijinul pentru aderarea Uniunii la GRECO în calitate de observator, la reuniunea sa din 6 iunie 2019.
            
            
               
                  La 6 iunie 2019, Comisia a prezentat Secretarului General al Consiliului Europei cererea UE de a deveni observator
                     7
                  .
               
               
                  Demersul actual al UE pentru a deveni observator în cadrul GRECO nu împiedică alte forme posibile de participare în viitor, inclusiv dobândirea calității de membru cu drepturi depline.
               
            
            
               Este foarte posibil ca cererea UE să fie analizată de plenul GRECO la reuniunea sa din 17­21 iunie 2019. Decizia se adoptă în unanimitate. În cazul în care nu se ajunge la unanimitate în plen, chestiunea poate fi supusă atenției Comitetului de Miniștri care va decide cu o majoritate de două treimi din toți reprezentanții săi. Toate statele membre ale UE sunt membre ale GRECO și vor participa la decizia care urmează a fi luată cu privire la acordarea statutului de observator al UE în cadrul GRECO. 
            
            
               
                  Statele membre au obligația de a sprijini cererea, în conformitate cu principiul cooperării loiale. Cu toate acestea, Comisia a decis cu această ocazie să prezinte o propunere în temeiul articolului 218 alineatul (9) din TFUE. Acest lucru va asigura cu o și mai mare certitudine că statele membre ale UE vorbesc cu o singură voce pentru a sprijini UE să primească statutul de observator la reuniunea plenară a GRECO și, dacă este necesar, la reuniunea ulterioară a Comitetului de Miniștri. 
               
            
            
               3.TEMEI JURIDIC
            
            
               
                  Principalul obiectiv al GRECO este să îmbunătățească capacitatea membrilor săi de a combate corupția. Temeiul juridic al deciziei propuse ar trebui, prin urmare, să fie articolul 83 din TFUE coroborat cu articolul 218 alineatul (9) din TFUE.
               
            
            
               
            
               2019/0135 (NLE)
            
         
         
            
               Propunere de
            
            
               DECIZIE A CONSILIULUI
            
            
               privind poziția care urmează să fie luată în numele Uniunii Europene în cadrul celei de a 83-a reuniuni plenare a Grupului de state împotriva corupției (GRECO) în ceea ce privește participarea Uniunii Europene la GRECO în calitate de observator
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 83 coroborat cu articolul 218 alineatul (9),
            
            
               având în vedere propunerea Comisiei Europene,
            
            
               întrucât:
            
            
               (1)Rezoluția statutară nr. (93) 28 a Consiliului Europei prevede posibilitatea ca statele care nu sunt membre și organizațiile internaționale să participe în calitate de observatori la acorduri parțiale și extinse precum cel de instituire a GRECO.
            
            
               (2)La 6 iunie 2019, Comisia a prezentat Secretarului General al Consiliului Europei o cerere privind participarea Uniunii la GRECO în calitate de observator.
            
            
               (3)Participarea Uniunii Europene la GRECO ca observator nu împiedică o eventuală participare viitoare la GRECO în calitate de membru cu drepturi depline. 
            
            
               (4)Toate statele membre ale Uniunii Europene sunt membre ale GRECO.
            
            
               (5)Se preconizează că plenul GRECO va fi invitat să decidă cu privire la statutul de observator al Uniunii Europene la cea de a 83-a reuniune plenară a GRECO (Strasbourg, 17-21 iunie 2019).
            
            
               (6)În cazul în care această decizie nu este luată în cadrul celei de a 83-a reuniuni plenare a GRECO din 17-21 iunie 2019 sau la următoarea reuniune plenară a GRECO, statele membre ale Uniunii Europene ar trebui să susțină adoptarea unei decizii de către Comitetul de Miniștri, în cadrul căruia acestea ar trebui să sprijine admiterea UE ca observator în cadrul GRECO.
            
            
               (7)Prin urmare, este necesar să se stabilească poziția care urmează să fie luată în numele Uniunii Europene în legătură cu adoptarea deciziei privind statutul de observator al Uniunii Europene.
            
            
               (8)Prezenta decizie nu aduce atingere principiului cooperării loiale și obligației care există deja pentru toate statele membre de a sprijini cererea UE de acordare a statutului de observator.
            
            
               (9)[În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, aceste state membre și-au notificat intenția de a participa la adoptarea și aplicarea prezentei decizii.]
            
            
               (10)[În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, aceste state membre nu participă la adoptarea și aplicarea prezentei decizii, nu au obligații în temeiul acesteia și nu fac obiectul aplicării sale.]
            
            
               (11)[În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale,]
            
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Poziția care urmează să fie luată în numele Uniunii Europene în cadrul celei de a 83-a reuniuni plenare a Grupului de state împotriva corupției (GRECO) din 17-21 iunie 2019 sau, dacă este necesar, în cadrul următoarei reuniuni plenare, este următoarea:
            
            
               Statele membre ale Uniunii Europene sprijină adoptarea deciziei privind dobândirea de către Uniunea Europeană a statutului de observator în cadrul GRECO. 
            
            
               În cazul în care decizia nu este luată în cadrul celei de a 83-a reuniuni plenare a GRECO din 17-21 iunie 2019 sau la următoarea reuniune plenară a GRECO, statele membre ale Uniunii Europene susțin adoptarea unei decizii de către Comitetul de Miniștri, în cadrul căruia acestea sprijină admiterea UE ca observator în cadrul GRECO.
            
            
               Articolul 2
            
            
               Prezenta decizie se adresează statelor membre.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Albania, Andorra, Armenia, Austria, Azerbaidjan, Belarus, Belgia, Bosnia și Herțegovina, Bulgaria, Croația, Cipru, Cehia, Danemarca, Elveția, Estonia, Finlanda, Franța, Georgia, Germania, Grecia, Islanda, Irlanda, Italia, Letonia, Liechtenstein, Lituania, Luxemburg, Macedonia de Nord, Malta, Moldova, Monaco, Muntenegru, Norvegia, Polonia, Portugalia, Regatul Unit, România, Rusia, San Marino, Serbia, Slovacia, Slovenia, Spania, Statele Unite ale Americii, Suedia, Turcia, Țările de Jos, Ucraina și Ungaria.
               
               
                  
                     (2)
                  
                  
                        Patru organisme ale Consiliului Europei, și anume Adunarea Parlamentară, Comitetul european pentru cooperare juridică (CDCJ), Comitetul european pentru probleme penale (CDPC) și Banca de Dezvoltare a Consiliului Europei (CEB), Organizația pentru Cooperare și Dezvoltare Economică (OCDE), Organizația Națiunilor Unite, reprezentată de Biroul Națiunilor Unite pentru Droguri și Criminalitate (UNODC), Biroul pentru Instituții Democratice și Drepturile Omului (ODIHR) al Organizației pentru Securitate și Cooperare în Europa (OSCE), Academia Internațională Anticorupție (IACA), Institutul internațional pentru democrație și asistență electorală (IDEA) și Organizația Statelor Americane (OAS).
                  
               
               
                  
                     (3)
                  
                        CM (2007) 74, adoptat la 10 mai 2007 de Comitetul de Miniștri al Consiliului Europei.
               
               
                  
                     (4)
                  
                        COM(2011) 307 final.
               
               
                  
                     (5)
                  
                        COM(2012) 604 final.
               
               
                  
                     (6)
                  
                        Statutul de participant deplin ar implica faptul că Uniunea Europeană nu ar face obiectul sistemului de evaluare reciprocă, nu ar beneficia de niciun drept de vot și nu ar putea să trimită un reprezentant la Biroul GRECO; de asemenea, s-a preconizat o anumită implicare a Uniunii Europene în sistemul de evaluare.
               
               
                  
                     (7)
                  
                        În conformitate cu procedura Consiliului Europei, pentru ca o organizație să dobândească statutul de observator în cadrul GRECO este necesar ca aceasta să trimită o scrisoare Secretarului General al Consiliului Europei în care să solicite un astfel de statut. A se vedea în special Rezoluția nr. (93) 28 a Consiliului Europei.